CELEX: 52013DP0108
Language: el
Date: 2013-04-16 00:00:00
Title: Aπόφαση του Ευρωπαϊκού Κοινοβουλίου της 16ης Απριλίου 2013 σχετικά με την αίτηση άρσης της βουλευτικής ασυλίας του Ewald Stadler (2012/2239(IMM))

5.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/99
            
         P7_TA(2013)0108
   Αίτηση για την άρση της βουλευτικής ασυλίας του Ewald Stadler
   Aπόφαση του Ευρωπαϊκού Κοινοβουλίου της 16ης Απριλίου 2013 σχετικά με την αίτηση άρσης της βουλευτικής ασυλίας του Ewald Stadler (2012/2239(IMM))
   (2016/C 045/18)
   
      Το Ευρωπαϊκό Κοινοβούλιο,
   
               —
            
            
               έχοντας υπόψη την αίτηση που υπέβαλε στις 9 Ιουλίου 2012 η Εισαγγελική Αρχή της Βιέννης για την άρση της ασυλίας του Ewald Stadler σε συνάρτηση με μια διαδικασία έρευνας, η οποία ανακοινώθηκε στη συνεδρίαση της ολομέλειας στις 10 Σεπτεμβρίου 2012,
            
         
               —
            
            
               αφού άκουσε τον Ewald Stadler στις 20 Φεβρουαρίου 2013, σύμφωνα με το άρθρο 7 παράγραφος 3 του Κανονισμού του,
            
         
               —
            
            
               έχοντας υπόψη το άρθρο 9 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
            
         
               —
            
            
               έχοντας υπόψη το άρθρο 57 του Αυστριακού Ομοσπονδιακού Συνταγματικού Νόμου, (Bundesverfassungsgesetz),
               
            
         
               —
            
            
               έχοντας υπόψη τις από 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010 και 6 Σεπτεμβρίου 2011 αποφάσεις του Δικαστηρίου της Ευρωπαϊκής Ένωσης (1),
            
         
               —
            
            
               έχοντας υπόψη το άρθρο 6 παράγραφος 2 και το άρθρο 7 του Κανονισμού του,
            
         
               —
            
            
               έχοντας υπόψη την έκθεση της Επιτροπή Νομικών Θεμάτων (A7-0120/2013),
            
         
               Α.
            
            
               λαμβάνοντας υπόψη ότι η Εισαγγελική Αρχή της Βιέννης έχει ζητήσει την άρση της ασυλίας του Ewald Stadler, βουλευτή του Ευρωπαϊκού Κοινοβουλίου, προκειμένου οι αυστριακές αρχές να μπορέσουν να διεξαγάγουν τις απαραίτητες έρευνες και να κινηθούν δικαστικά κατά του Ewald Stadler·
            
         
               Β.
            
            
               λαμβάνοντας υπόψη ότι η άρση της ασυλίας του Ewald Stadler αφορά υποψία διάπραξης του αδικήματος της απόπειρας παράνομης βίας με επιβαρυντικά χαρακτηριστικά σύμφωνα με τα άρθρα 15, 105 παράγραφος 1 και 106 παράγραφος 1 αριθ. 1 του Αυστριακού Ποινικού Κώδικα καθώς και το αδίκημα της ψευδομαρτυρίας σύμφωνα με το άρθρο 288 παράγραφος 1 του Ποινικού Κώδικα·
            
         
               Γ.
            
            
               λαμβάνοντας υπόψη ότι σύμφωνα με το άρθρο 9 του Πρωτοκόλλου περί Προνομίων και Ασυλιών της Ευρωπαϊκής Ένωσης, τα Μέλη του Ευρωπαϊκού Κοινοβουλίου απολαύουν εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
            
         
               Δ.
            
            
               λαμβάνοντας υπόψη ότι σύμφωνα με το άρθρο 57 παράγραφος 2 του Αυστριακού Ομοσπονδιακού Συνταγματικού Νόμου, τα Μέλη του Εθνικού Συμβουλίου (Nationalrat) μπορούν να συλληφθούν λόγω διάπραξης ποινικού αδικήματος μόνο με τη σύμφωνη γνώμη του Εθνικού Συμβουλίου — εκτός εάν συνελήφθησαν επ’ αυτοφώρω κατά την τέλεση ενός εγκλήματος — και λαμβάνοντας υπόψη ότι οι κατ' οίκον έρευνες μελών του Εθνικού Συμβουλίου απαιτούν ωσαύτως τη σύμφωνη γνώμη του Εθνικού Συμβουλίου· λαμβάνοντας υπόψη ότι στη συνέχεια το άρθρο 57 παράγραφος 3 του Αυστριακού Ομοσπονδιακού Συνταγματικού Νόμου ορίζει ότι τα μέλη του Εθνικού Συμβουλίου δεν μπορούν να διωχθούν από τις Αρχές για αξιόποινη πράξη χωρίς τη σύμφωνη γνώμη του Εθνικού Συμβουλίου, εκτός εάν το αδίκημα αυτό δεν συνδέεται προδήλως με την πολιτική δραστηριότητα του ενεχόμενου μέλους και λαμβάνοντας υπόψη ότι σύμφωνα με τη διάταξη αυτή, η ενδιαφερόμενη αρχή πρέπει να ζητήσει από το Εθνικό Συμβούλιο να αποφασίσει σχετικά με την ύπαρξη μιας τέτοιας σύνδεσης, εάν το ζητήσει το ενδιαφερόμενο μέλος ή το ένα τρίτο των μελών της αρμόδιας για τα θέματα αυτά μόνιμης επιτροπής·
            
         
               Ε.
            
            
               λαμβάνοντας υπόψη ότι για τη συνέχιση των ερευνών εις βάρος του Ewald Stadler πρέπει να αρθεί η ασυλία του·
            
         
               ΣΤ.
            
            
               λαμβάνοντας υπόψη ότι ο Ewald Stadler είναι βουλευτής του Ευρωπαϊκού Κοινοβουλίου από τις 7 Δεκεμβρίου 2011·
            
         
               Ζ.
            
            
               λαμβάνοντας υπόψη ότι η Εισαγγελική Αρχή της Βιέννης διεξάγει από το Μάρτιο του 2010 έρευνες εις βάρος του Ewald Stadler·
            
         
               H.
            
            
               λαμβάνοντας υπόψη ότι το άρθρο 9 του Πρωτοκόλλου περί Προνομίων και Ασυλιών της Ευρωπαϊκής Ένωσης και το άρθρο 57 του Αυστριακού Ομοσπονδιακού Συνταγματικού Νόμου (Bundesverfassungsgesetz) δεν εμποδίζουν την άρση της ασυλίας του Ewald Stadler·
            
         
               Θ.
            
            
               λαμβάνοντας υπόψη ότι στην παρούσα υπόθεση μπορεί συνεπώς να συσταθεί η άρση της βουλευτικής ασυλίας·
            
         
            
               1.
            
            
               αποφασίζει να άρει την ασυλία του Ewald Stadler·
            
         
            
               2.
            
            
               αναθέτει στον Πρόεδρό του να διαβιβάσει αμέσως την παρούσα απόφαση και την έκθεση της αρμόδιας επιτροπής του στις αρμόδιες αρχές της Αυστριακής Δημοκρατίας και στον Ewald Stadler.
            
         
      (1)  Απόφαση της 12ης Μαΐου 1964 στην υπόθεση 101/63, Wagner/Fohrmann και Krier (Ελληνική ειδική έκδοση, σελ. 1089)· απόφαση της 10ης Ιουλίου 1986 στην υπόθεση 149/85, Wybot/Faure και άλλων (Συλλογή 1986, σελ. 2391)· απόφαση της 15ης Οκτωβρίου 2008 στην υπόθεση T-345/05, Mote/Parlement (Συλλογή 2008, σελ. II-2849)· απόφαση της 21ης Οκτωβρίου 2008 στις συνεκδικασθείσες υποθέσεις C-200/07 και C-201/07, Marra/De Gregorio και Clemente (Συλλογή 2008, σελ. I-7929)· απόφαση της 19ης Μαρτίου 2010 στην υπόθεση T-42/06, Gollnisch/Parlement (Συλλογή 2010, σελ. II-1135)· απόφαση της 6ης Σεπτεμβρίου 2011 στην υπόθεση C-163/10, Patriciello (Συλλογή 2011, σελ. I-7565).